Poppie-moord: ‘Jy gaan vrek, boetie’Kobus Koekemoer. Foto: Landi Malan Gemoedere het Donderdag hoog geloop in die Brits-landdroshof waar Kobus Koekemoer verskyn het in verband met die moord op sy driejarige stiefdogter, Poppie van der Merwe. Koekemoer het tranerig die hof binnegekom waarna ŉ man in die hof geskree het: “Jy gaan vrek, boetie.” Dit is gevolg deur nog mense wat skree: “No bail. No bail.” Die man wat eerste uitgeroep het, is hierna versoek om die hof te verlaat. “Ek sal nie. Hy is ŉ vuilgoed,” het die man geantwoord. Landdros Moses Maswanganyi het Koekemoer intussen gevra of hy regsverteenwoordiging het. Koekemoer het gesê hy het, maar dat hy nog nie tyd gehad het om sy regsverteenwoordiger te spreek nie. Hy het twee tot drie weke versoek om dit te doen voor die landdros die saak tot 17 November uitgestel het. Lede van die DA, VF Plus en die gemeenskap het buite die hof betoog en geregtigheid vir Poppie geëis. Erna Rossouw, ŉ DA-wyksraadslid, het gesê die gemeenskap is keelvol daarvoor dat die stelsel kinders faal. Koekemoer is verlede Woensdag by sy huis op ŉ plaas in Mamogaleskraal in Brits, op die Letlhabile-pad, in hegtenis geneem. Poppie het aan haar beserings in ŉ hospitaal beswyk nadat Koekemoer haar glo erg geskop het. Poppie sou aanvanklik vandag in Brits begrawe word, maar volgens berigte gaan die begrafnis nou Vrydag in Westonaria, waar haar pa Christo van der Merwe woon, plaasvind. Lees alle vorige berigte oor Poppie van der Merwe op Maroela Media.